PricewaterhouseCoopersi uuring näitab, et 71 protsenti Venemaa ettevõtetest on kokku puutunud korruptsiooni või muud liiki  majanduskuritegudega.    PricwaterhouseCoopers (PWC) küsitles 55 riigis enam kui 3000 ettevõtte juhti, kirjutab The Moscow Times. Venemaalt osales uuringus 86 firmat, mille juhtidest 71 protsenti teatas vastustes, et on viimase aasta jooksul oma ettevõttes puutunud kokku vähemalt ühe majanduskuriteoga.    Uuringufirma märgib oma raportis, et Venemaal on lood majanduskuritegudega üksnes halvemaks läinud: 2007. aastal näitas PWC uuring, et majanduskuritegudega on kokku puutunud 56 protsenti  firmadest.    Teiste riikidega võrreldes on Venemaa korrumpeerumine väga selgelt nähtav. Ülemaailmselt on majanduskuritegudega kokku puutunud firmasid keskmiselt 30 protsenti. Kesk-ja Ida-Euroopa riikide arvestuses on see protsent pisut suurem - 34. Paraku ületab Venemaa majanduskuritegude määr aga isegi traditsiooniliselt arengumaadeks peetud riike nagu näiteks Keenia (67%) ja Lõuna-Aafrika (62%).    PWC töötajad küsitlesid Venemaal 86 firma juhte. Vastanud jäid küsitluses anonüümseks ja nende  ega firmade nimesid ei avalikustata. 64 protsenti Venemaal küsitlusele vastanud 86 firmajuhist tunnistas, et nende firmas esineb ettevõtte varade värkasutust. 48 protsenti vastanutest uskus, et firma töötajad võtavad altkäemaksu.    "Kui me ütleme altkäemaks, siis ei mõtle me tingimata rahaga ümbriku vastuvõtmist," selgitas PWC uuringu üks korraldajaid Irina Novikova. "Meie vaatenurgast võetuna on altkäemaks ka eraarvete kinnimaksmine firma rahast, kolmandate osapoolte kulude katmine ja  reisikompensatsioonid."    28 protsenti Venemaal küsitlusele vastanud firmajuhtidest möönsid, et on kokku puutunud võltsitud majandustulemuste esitamisega.    62 protsenti vastanutest ütlesid, et firmas ette tulnud pettuste puhul olid asjasse segatud peale oma töötajate ka võõrad inimesed. 34 protsendil juhtudest märkisid firmajuhid, et avalikuks tulnud pettusi korraldasid üksnes ettevõtte enda töötajad.    Venemaa peaprokuratuuri andmetel on nn "valgekrae-kuritegude" arv üksnes selle  aasta esimesel poolel kasvanud 11 protsenti.